《饯傅理掾》
宋代·刘黻

一郡一理掾，横浦为之宗。
青青草不枯，曾识无极翁。
遂宁起鼻祖，陆续书问通。
乃今有耳孙，力学追遐踪。
洁静二湛水，峭介双秀峰。
平反几春意，坐令古钎空。
政最复政最，匪诧赫赫功。
庭草色若何，还与庆历同。
归欤浩无怍，扁舟惊轻蓬。
邦民再见公，绣斧番禺东。

作者简介：（1217—1276）温州乐清人，字声伯，号蒙川、质翁。少读于雁荡山僧寺，理宗淳祐十年试入太学。以上书忤执政，安置南安军。及还，复极言政治得失。以材署昭庆军节度掌书记，由学官试馆职。历监察御史，改正字，官至吏部尚书兼工部尚书、中书舍人。元兵陷临安，陈宜中谋拥二王，迎黻共政，行至罗浮病卒。有《蒙川遗稿》。